## La Generalitat reforça el servici del bus del Vinalopó a partir del 8 de setembre amb l’inici del curs universitari

*** El servici, operat per l’empresa Vectalia, amplia les connexions amb la Universitat d’Alacant
* La Generalitat manté les tarifes i els bons existents**

La Generalitat reforçarà el servici del bus del Vinalopó a partir del 8 de setembre amb l’inici del curs universitari.

El servici, operat per l’empresa Vectalia, amplia les connexions amb la Universitat d’Alacant. A més es mantenen les tarifes i els bons.

D’esta manera, a partir del pròxim dilluns 8 de setembre està previst que circulen estos servicis. D’una banda, en la línia 10 (Monòver direcció Universitat d’Alacant) dos vehicles al mateix temps en els servicis amb eixida a les 6:45, tres vehicles a les 7:45 i altres dos a les 14 hores. En les eixides des de la Universitat cap a Monòver, circularan tres autobusos a les 13 i dos a les 15:15 i a les 18:15 hores.

D’altra banda, en la línia 9 (Elda/Petrer - UA), des de Petrer eixiran dos autobusos a les 6:55, tres a les 7:55 i dos a les 13:55 hores. Des de la Universitat direcció Elda/Petrer circularan dos autobusos a les 12:15, 13:15 i 18:15 hores.

Amb estos reforços en les expedicions, s’augmenta l’oferta de places per la Generalitat i Vectalia del nou servici denominat bus del Vinalopó.

Cal recordar que els nous contractes CE-708 del Bus del Vinalopó i CE-709 de la Nova Alcoiana han augmentat des de l’1 de setembre les connexions i els horaris de freqüències dels autobusos interurbans que es disposaven fins a la data amb les anteriors concessions CVA-023 i CVA-015, respectivament.

Estos nous servicis, impulsats per la Generalitat i operats per empreses del grup Vectalia, oferixen més línies, millors freqüències i una major connectivitat als municipis de la província d’Alacant. Tota la informació sobre horaris i tarifes està disponible en la web www.movilidad.vectalia.es

**Bus del Vinalopó**

El bus del Vinalopó és el renovat servici públic d’autobús que connecta l’Alt Vinalopó i el Vinalopó Mitjà amb Elx i Alacant gràcies a un total de 16 línies regulars i dos línies metropolitanes per a desplaçar-se entre Elda, Petrer i Monòver amb més freqüències. A més, es reforcen les connexions amb els hospitals d’Elda i del Vinalopó, així com amb la Universitat d’Alacant.

Un total de cinc línies connecten l’Hospital d’Elda amb els municipis que estan adscrits com Elda, Petrer, Villena, Sax o Monòver. Dos línies unixen l’Hospital del Vinalopó amb els municipis que estan adscrits com l’Hondón de los Frailes o el Fondó de les Neus, al mateix temps que permeten accedir al campus de la Universitat Miguel Hernández a Elx municipis com Villena, Sax, Elda i Petrer. Tres rutes connecten la Universitat d’Alacant amb Sax, Elda, Petrer, Aspe, Monforte del Cid, Novelda i Monòver.

Altres novetats importants són l’augment de freqüències en les línies metropolitanes entre Elda, Petrer i Monòver; un nou servici entre el Pinós i Elx; i la connexió amb l’alta velocitat, disponible mitjançant un servici especial de transport a la demanda que s’ha planificat cap a l’Estació d’AVE de Villena, la qual cosa afavorirà la intermodalitat tren-autobús.

**Nova Alcoiana**

Per la seua banda, la Nova Alcoiana és l’actualització del servici d’autobús que, amb nou línies regulars, unix el triangle Alcoi, Villena i Alacant i atén els municipis d’Ibi, Castalla, Onil, Tibi, Biar, Xixona, la Torre de les Maçanes, Mutxamel, Villena, Sant Joan d’Alacant i Sant Vicent del Raspeig, així com alguns importants centres de servicis públics com la Universitat d’Alacant o l’Hospital de Sant Joan d’Alacant.

Entre les novetats d’esta xarxa destaca la nova línia directa entre Alacant i Alcoi que, sumada a la resta de connexions entre les dos ciutats mitjançant altres línies, implica un increment de 16 a 26 expedicions diàries entre els dos municipis en els dies laborables. Els dissabtes el servici s’incrementa de 9 a 18 expedicions.

La connexió amb Xixona és una altra de les grans millores, ja que les línies que passen per esta localitat augmenten d’una a cinc. Destaca la nova connexió entre Xixona-Alcoi i Xixona-Tibi, les 12 expedicions diàries que connecten Xixona i l’Hospital de Sant Joan (10 a l’estiu), i les quatre expedicions diàries entre Xixona i Alacant.

La Nova Alcoiana també oferix diferents rutes cap a l’Hospital de Sant Joan d’Alacant i la Universitat d’Alacant. En total, seran tres les línies que unixen Alcoi, Ibi, Tibi, la Torre de les Maçanes i Xixona amb el centre hospitalari; i altres dos línies que connecten la Universitat d’Alacant amb municipis com Alcoi, Ibi, Onil o Castalla. A més, també comptarà en el municipi de Tibi amb l’extensió de la línia que passa per l’Hospital amb un servici de transport a la demanda cap a la Urbanització Terol.

Fecha: 03/09/2025